बिमा व्यवसाय सबभन्दा बढी बागमतीमा
मुलुकभरकै निर्जीवन बिमा व्यवसाय ६८ प्रतिशतभन्दा बढी बागमती प्रदेशमा केन्द्रित रहेको देखिएको छ ।  नेपाल बिमा प्राधिकरणका अनुसार चालु आर्थिक वर्ष २०८०/८१ को भदौ महिनासम्ममा सञ्चालित १४ निर्जीवन बिमा कम्पनीको व्यवसाय बागमतीमा केन्द्रित रहेको देखिएको हो ।  हाल देशभर सञ्चालनमा रहेका १४ निर्जीवन बिमा कम्पनीले सङ्कलन गरेको बिमा शुल्कमध्ये बागमती प्रदेशबाट सबैभन्दा बढी बिमा शुल्क सङ्कलन भएको छ भने कर्णाली प्रदेशमा सर्वाधिक कम भएको छ ।
काठमाडौँ, असोज १४ गते । मुलुकभरकै निर्जीवन बिमा व्यवसाय ६८ प्रतिशतभन्दा बढी बागमती प्रदेशमा केन्द्रित रहेको देखिएको छ ।नेपाल बिमा प्राधिकरणका अनुसार चालु आर्थिक वर्ष २०८०/८१ को भदौ महिनासम्ममा सञ्चालित १४ निर्जीवन बिमा कम्पनीको व्यवसाय बागमतीमा केन्द्रित रहेको देखिएको हो ।हाल देशभर सञ्चालनमा रहेका १४ निर्जीवन बिमा कम्पनीले सङ्कलन गरेको बिमा शुल्कमध्ये बागमती प्रदेशबाट सबैभन्दा बढी बिमा शुल्क सङ्कलन भएको छ भने कर्णाली प्रदेशमा सर्वाधिक कम भएको छ ।बागमती प्रदेशमा मात्र एक लाख ९३ हजार ६७५ वटा बिमालेख बिक्रीबाट चार अर्ब ८६ करोड १३ लाख पाँच हजार बराबरको बिमा शुल्क सङ्कलन भएको छ । निर्जीवन बिमा व्यवसायमध्ये बागमती प्रदेशमा सङ्कलित बिमा शुल्कको हिस्सा ६८.६१ प्रतिशत बराबर हो ।यता कम्पनीहरूले कर्णाली प्रदेशमा भने छ हजार ६३३ वटा बिमालेख बिक्री गरेका छन् । कर्णाली प्रदेशबाट पाँच करोड १९ लाख ७४ हजार रुपियाँ बिमा शुल्क सङ्कलन गरेका कम्पनीहरूको सो क्षत्रमा निर्जीवन बिमा व्यवसायबाट सङ्कलित बिमा शुल्कको ०.७३३ प्रतिशत मात्र हो ।तथ्याङ्क अनुसार गण्डकी प्रदेशबाट कुल बिमा शुल्कको ५.२४ प्रतिशत र सुदूरपश्चिम प्रदेशबाट २.०५ प्रतिशत बराबर हो । चालु आवमा गण्डकी प्रदेशमा निर्जीवन बिमा कम्पनीहरूले ४१ हजार ९२ वटा, सुदूरपश्चिम प्रदेशमा १९ हजार ३३२ वटा बिमालेख बिक्री गरेका छन् ।यस्तै बिमा शुल्क सङ्कलनका आधारमा कोशी र मधेश प्रदेश क्रमशः तेस्रो र चौथो नम्बरमा रहेका छन् । साउन र भदौ महिनामा कोशी प्रदेशबाट निर्जीवन बिमा कम्पनीहरूले ५८ करोड १५ लाख ४९ हजार रुपियाँ र मधेश प्रदेशबाट ४७ करोड ३९ लाख ३५ हजार रुपियाँ बिमा शुल्क सङ्कलन गरेका छन् । कोशी प्रदेशबाट सङ्कलित बिमा शुल्क कुल बिमा शुल्कको ८.२१ र मधेश प्रदेशको ६.६९ प्रतिशत बराबर हो । चालु आवको दुई महिनामा कोशी प्रदेशमा ४८ हजार ६५१ वटा र मधेश प्रदेशमा ३६ हजार ७६९ वटा बिमालेख बिक्री भएको छ ।कम्पनीहरूले गण्डकी प्रदेशबाट साउन र भदौ महिनामा ३७ करोड ११ लाख छ हजार रुपियाँ, सुदूरपश्चिम प्रदेशबाट १४ करोड ५२ लाख १४ हजार रुपियाँ बिमा शुल्क सङ्कलन गरेका छन् ।  